ຕອນເຊົ້າວັນທີ 29 ມີນາ 2014 (ຕາມໂມງຫວຽດນາມ), ທ່ານນາຍົກລັດຖະມົນຕີ ຫງວຽນເຕິນຢຸງ ແລະຄະນະຜູ້ແທນຫວຽດນາມ ໄດ້ອອກຈາກນະຄອນຫຼວງ ປໍໂຕປຣີນ ແຫ່ງສາທາລະນະລັດຮາຍຕີ ກັບເມືອປະເທດ, ສຳເລັດສິ້ນສຸດຢ່າງດີງາມ ການໄປຮ່ວມກອງປະຊຸມຂັ້ນສຸດຍອດ ກ່ຽວກັບຄວາມໝັ້ນຄົງດ້ານປະລະມານູ ຄັ້ງທີສາມ ທີ່ລາໄຮ (ປະເທດໂຮນລັງ), ຢ້ຽມຢາມຢ່າງເປັນທາງການທີ່ປະເທດສາທາລະນະລັດກູບາ ແລະ ປະເທດສາທາລະນະລັດຮາຍຕີ.
ຮອຍປະທັບຂອງຫວຽດນາມ ທີ່ກອງປະຊຸມຂັ້ນສຸດຍອດ ກ່ຽວກັບຄວາມໝັ້ນຄົງດ້ານປະລະມານູ
ກອງປະຊຸມຂັ້ນສຸດຍອດ ກ່ຽວກັບຄວາມໝັ້ນຄົງດ້ານປະລະມານູ ແມ່ນເຫດການສາກົນອັນໃຫຍ່ຫຼວງ ທີ່ດຶງດູດຄວາມເອົາໃຈໃສ່ເປັນພິເສດ ຂອງວົງການສື່ມວນຊົນໃນທົ່ວໂລກ. ນີ້ແມ່ນເວທີປາໄສຂັ້ນສູງ, ເຕົ້າໂຮມ ແລະເພີ່ມທະວີມານະຈິດການເມືອງ ກໍ່ຄືເຈດຕະນາຮ່ວມມືໃນຄວາມມານະພະຍາຍາມລວມ ຂອງວົງຄະນາຍາດສາກົນ ເພື່ອແນໃສ່ຮັບປະກັນຄວາມປອດໄພ ຄວານໝັ້ນຄົງດ້ານປະລະມານູ. ຄະນະຜູ້ແທນຫວຽດນາມ ນຳໂດຍທ່ານນາຍົກລັດຖະມົນຕີ ຫງວຽນເຕິນຢຸງ ໄດ້ເຂົ້າຮ່ວມການປະຊຸມຄົບຄະນະທັງໝົດ 7 ວາລະ, ພ້ອມກັນນັ້ນກໍ່ປະກອບຄວາມຄິດປະດິດ 8 ຂໍ້ໃນຈຳນວນ 15 ຂໍ້ທີ່ສະເໜີຕໍ່ກອງປະຊຸມ ເຊິ່ງມີຄວາມພົວພັນເຖິງບັນຫາ ຄວາມໝັ້ນຄົງດ້ານສື່ຂ່າວປະລະມານູ, ສ້າງຕັ້ງບັນດາສູນກໍ່ສ້າງ ແລະຊ່ວຍໜູນໃຫ້ແກ່ຄວາມໝັ້ນຄົງດ້ານປະລະມານູ...
ນ້ຳໃຈຮັບຜິດຊອບ ແລະຄຳເຫັນຕີລາຄາ ປະເມີນຄ່າຢ່າງເລິກເຊິ່ງ ຂອງທ່ານນາຍົກລັດຖະມົນຕີຫວຽດນາມ ໄດ້ຮັບຄວາມຊົມເຊີຍ ເຫັນດີເຫັນພ້ອມ ແລະ ແບ່ງປັນຂອງບັນດາທ່ານຜູ້ນຳທີ່ຮ່ວມກອງປະຊູມ, ເປັນຕົ້ນແມ່ນ ເມື່ອທ່ານນາຍົກລັດຖະມົນຕີ ຫງວຽນເຕິນຢຸງ ເນັ້ນເຖິງຄວາມຈຳເປັນຕ້ອງເພີ່ມທະວີບົດບາດຂອງກົນໄກພະຫຸພາຄີ, ພິເສດແມ່ນ ອົງການພະລັງງານປະລະມານູສາກົນ (IAEA) ແລະສະຫະປະຊາຊາດ ຕໍ່ໜ້າສິ່ງທ້າທາຍຕ່າງໆຕໍ່ກັບຈຸດໝາຍລວມຂອງມະນຸດຊາດ ນັ້ນຄືຮັບປະກັນຄວາມປອດໄພ ຄອມໝັ້ນຄົງດ້ານປະລະມານູ.
ທ່ານນາຍົກລັດຖະມົນຕີ ຫງວຽນເຕິນຢຸງ ຮຽກຮ້ອງໃຫ້ວົງຄະນາຍາດສາກົນຈົ່ງວາງໂຄງການ ວິທີການແກ້ໄຂ ທີ່ລະອຽດ ແລະ ສອດຄ່ອງ ເພື່ອຊ່ວຍເຫຼືອບັນດາປະເທດກຳລັງພັດທະນາໃນຂົງເຂດນີ້. ຂໍ້ສະເໜີນີ້ຂອງຫວຽດນາມສອດຄ່ອງທີ່ສຸດກັບຄວາມຕ້ອງການ ຜົນປະໂຫຍດ ໃນຂະບວນວິວັດການພັດທະນາພະລັງງານປະລະມານູ ເພື່ອຈຸດປະສົງສັນຕິພາບ ຂອງບັນດາປະເທດກຳລັງພັດທະນາ ຄືປະເທດຫວຽດນາມ.
ລະຫວ່າງບັນດາວາລະປະຊຸມ, ທ່ານນາຍົກລັດຖະມົນຕີ ຫງວຽນເຕິນຢຸງ ໄດ້ເປັນເຈົ້າການພົບປະ ແລກປ່ຽນຄວາມຄິດຄວາມເຫັນ ກັບປະມຸກຂອງບັນດາປະເທດ ກ່ຽວກັບບັນດາບັນຫາຮ່ວມມືທະວິພາຄີ ບັນດາບັນຫາທີ່ມີລັກສະນະເຊື່ອມໂຍງພາກພື້ນ ບົນຈິດໃຈມິດຕະພາບ ເຄົາລົບນັບຖືຊຶ່ງກັນແລະກັນ ກໍ່ສ້າງ ຮ່ວມມືພ້ອມກັນພັດທະນາ.
ລຽນຕິດໃນສອງວັນທີ່ກອງປະຊຸມດຳເນີນຢູ່, ໃນເວລາພັກເຊົາເໝື່ອຍລະຫວ່າງວາລະປະຊຸມ ແລະໃນຕອນຄ່ຳ, ຜູ້ນຳໜ້າລັດຖະບານຫວຽດນາມ ໄດ້ດຳເນີນການພົບປະທະວິພາຄີ 20 ຄັ້ງ ກັບບັນດາຜູ້ນຳປະເທດໃຫຍ່ທີ່ເປັນຄູ່ຮ່ວມຂອງຫວຽດນາມເຊັ່ນ ປະທານາທິບໍດີສະຫະລັດອາເມລິກາ ທ່ານ ບ.ໂອບາມາ, ປະທານປະເທດຈີນ ທ່ານສີ ຈິ້ນຜິງ, ປະທານາທິບໍດີຝຣັ່ງ ທ່ານຟຣັງຊວາ ໂຮນລັງ, ນາຍົກລັດຖະມົນຕີຍີ່ປຸ່ນ ທ່ານຊິນໂຢ ອາເບ, ນາຍົກລັດຖະມົນຕີເຢຍລະມັນ ທ່ານນາງ ອານແກລາ ເມີກແກນ, ປະທານາທິບໍດີສາທາລະນະລັດເກົາຫຼີ ທ່ານນາງ ພັກ ກຶນຮະເຢ, ນາຍົກລັດຖະມົນຕີສິງຄະໂປ ທ່ານລີ ຊຽນລຸງ… ແລະການນຳຂອງບັນດາອົງການຈັດຕັ້ງສາກົນຄື ທ່ານພັນ ກີມູນ ເລຂາທິການໃຫຍ່ສະຫະປະຊາຊາດ, ທ່ານໂຈເຊ ມານູແອນ ບາໂຣໂຊ ປະທານຄະນະກຳມາທິການທະວີບເອີຣົບ…
ການເຄື່ອນໄຫວຂອງທ່ານນາຍົກລັດຖະມົນຕີ ຫງວຽນເຕິນຢຸງ ຢູ່ທີ່ກອງປະຊຸມ ບໍ່ພຽງແຕ່ປະກອບສ່ວນຮັດແໜ້ນ ຄວາມເຂົ້າໃຈ ຄວາມໄວ້ວາງໃຈດ້ານການເມືອງເທົ່ານັ້ນ ຫາກຍັງຊຸກຍູ້ການຮ່ວມມືສອງຝ່າຍລະຫວ່າງຫວຽດນາມ ກັບບັນດາປະເທດ ແລະ ບັນດາອົງການຈັດຕັ້ງສາກົນ.
ເຖິງວ່າຕ້ອງເຮັດວຽກງານຕ່າງໆຫຼາຍຢ່າງໃນການຈັດຕັ້ງກອງປະຊຸມສາກົນທີ່ສຳຄັນ ແຕ່ໂຮນລັງກໍ່ໄດ້ໃຫ້ຄວາມເອົາໃຈໃສ່ເປັນພິເສດ, ໃຫ້ການຕ້ອນຮັບ ຊ່ວຍເຫຼືອຢ່າງຈິງໃຈ ຮອບຄອບແກ່ການເຄື່ອນໄຫວຂອງຄະນະຜູ້ແທນຂັ້ນສູງຂອງຫວຽດນາມ. ໃນທັນທີຫຼັງຈາກພິທີອັດກອງປະຊຸມສາກົນ, ທ່ານມາກ ຣຸດເຕີ ນາຍົກລັດຖະມົນຕີໂຮນລັງ ກໍ່ໄດ້ດຳເນີນການພົບປະປຶກສາຫາລື ກັບທ່ານນາຍົກລັດຖະມົນຕີ ຫງວຽນເຕິນຢຸງ ເພື່ອແລກປ່ຽນກ່ຽວກັບບັນດາມາດຕະການອັນລະອຽດ ແນໃສ່ຊຸກຍູ້ການຮ່ວມມືໃນຫ້າຂົງເຂດບຸລິມະສິດ: ການປັບຕົວໃຫ້ສອດຄ່ອງກັບການປ່ຽນແປງດິນຟ້າອາກາດ ແລະການຄຸ້ມຄອງແຫຼ່ງນ້ຳ, ການກະສິກຳ, ພະລັງງານ ແລະນ້ຳມັນເຊື້ອໄຟ, ທ່າກ່ຳປັ່ນທະເລ ແລະການບໍລິການພະລາທິການ.
ທ່ານນາຍົກລັດຖະມົນຕີທັງສອງເປັນເອກະພາບກັນ ຊີ້ນຳລັດຖະບານຂອງສອງປະເທດສືບຕໍ່ສະໜັບສະໜູນ ສ້າງເງື່ອນໄຂອຳນວຍຄວາມສະດວກ ເພື່ອໃຫ້ບັນດາວິສາຫະກິດເພີ່ມທະວີການຮ່ວມມື ລົງທຶນ, ເປັນຕົ້ນແມ່ນໃນບັນດາຂົງເຂດເຊັ່ນ ນ້ຳມັນເຊື້ອໄຟ ຕໍ່ກ່ຳປັ່ນ ກະສິກຳ… ລັດຖະບານສອງປະເທດຕັດສິນໃຈສຳເລັດການເຈລະຈາໂດຍໄວ ກ້າວເຖິງລົງນາມໃນ “ຂໍ້ຕົກລົງຄູ່ຮ່ວມຍຸດທະສາດ ກ່ຽວກັບການກະສິກຳແບບຍືນຍົງ ແລະຄວາມໝັ້ນຄົງດ້ານສະບຽງ”.
ຍອດສູງໃໝ່ໃນສາຍພົວພັນຮ່ວມມືຫວຽດນາມ - ກູບາ
ໃນເວລາຢູ່ຢ້ຽມຢາມປະເທດກູບາຢ່າງເປັນທາງການ ແຕ່ວັນທີ 26 ຫາ 27 ມີນາ, ທ່ານນາຍົກລັດຖະມົນຕີ ຫງວຽນເຕິນຢຸງ ແລະບັນດາທ່ານຜູ້ນຳກູບາ ໄດ້ແລກປ່ຽນບັນດາມາດຕະການໃຫຍ່ ເພື່ອແນໃສ່ສືບຕໍ່ປັບປຸງ ສາຍພົວພັນເພື່ອນມິດອັນເປັນມູນເຊື້ອພິເສດ ຫວຽດນາມ - ກູບາ; ຍົກສູງປະສິດທິຜົນຂອງການພົວພັນຮ່ວມມືດ້ານເສດຖະກິດ ການຄ້າ... ຍົກສາຍພົວພັນຮ່ວມມືທະວິພາຄີ ລະຫວ່າງສອງປະເທດ ຂຶ້ນສູ່ຍອດສູງໃໝ່.
ໃນການພົບປະປຶກສາຫາລືລະຫວ່າງທ່ານນາຍົກລັດຖະມົນຕີ ຫງວຽນເຕິນຢຸງ ກັບທ່ານຣາອູນ ກາສໂຕຣ ຣູດ ປະທານສະພາແຫ່ງລັດ ແລະສະພາລັດຖະມົນຕີ, ສອງຝ່າຍໄດ້ຢັ້ງຢືນຄວາມຕັດສິນໃຈປັບປຸງ ເຮັດໃຫ້ສາຍພົວພັນສາມັກຄີອ້າຍນ້ອງ ມິດຕະພາບອັນເປັນມູນເຊື້ອ ແລະການຮ່ວມມືຮອບດ້ານ ລະຫວ່າງຫວຽດນາມ - ກູບາ ຂະຫຍາຍຕົວເລິກເຊິ່ງກວ່າອີກ ເພື່ອຮັບໃຊ້ໃຫ້ແກ່ພາລະກິດປົກປັກຮັກສາປະເທດຊາດ ແລະກໍ່ສ້າງລັດທິສັງຄົມນິຍົມ ຂອງແຕ່ລະປະເທດ. ສອງຝ່າຍໄດ້ແລກປ່ຽນ ແລະເປັນເອກະພາບກັນ ກ່ຽວກັບທິດທາງໃຫຍ່ ກໍ່ຄືບັນດາມາດຕະການເພີ່ມທະວີການພົວພັນຫວຽດນາມ - ກູບາໃນໄລຍະເວລາທີ່ຈະມາເຖິງ, ເປັນຕົ້ນແມ່ນ ໃນບັນດາຂົງເຂດທີ່ສອງປະເທດມີຄວາມສາມາດບົ່ມຊ້ອນ ແລະທ່າແຮງ ເພື່ອເພີ່ມເຕີມໃຫ້ແກ່ກັນຄື ການຄ້າ ການກະສິກຳ ເອເລັກໂຕຣນິກ-ໂທລະຄົມມະນາຄົມ ພະລັງງານ ສາທາລະນະສຸກ ອຸດສາຫະກຳຊີວະສາດ-ເພສັດຊະກຳ ການກໍ່ສ້າງ ທ່ອງທ່ຽວ ການສຶກສາແລະກໍ່ສ້າງພະນັກງານ.
ໃນການເຮັດວຽກກັບບັນດາການນຳຂອງກູບາ ສອງຝ່າຍໄດ້ແລກປ່ຽນກ່ຽວກັບສະພາບການຂອງບັນດາຂົງເຂດຮ່ວມມືທະວິພາຄີ ລະຫວ່າງຫວຽດນາມແລະກູບາ, ປຶກສາຫາລືມາດຕະການຈຳນວນໜຶ່ງ ເພື່ອຊຸກຍູ້ການພົວພັນລະຫວ່າງສອງປະເທດ ໃຫ້ສືບຕໍ່ຂະຫຍາຍຕົວເຂົ້າສູ່ລວງເລິກ ແທດຈິງ ມີປະສິດທິຜົນກວ່າເກົ່າ, ໃນນັ້ນໄດ້ເນັ້ນເຖິງຄວາມສຳຄັນຂອງການເພີ່ມທະວີການແລກປ່ຽນທາບທາມ ແລະຮ່ວມມືຢ່າງແໜ້ນແຟ້ນ ລະຫວ່າງສອງພັກ ສອງລັດຖະບານ ແລະປະຊາຊົນສອງປະເທດ. ພ້ອມກັນນັ້ນ ກໍ່ສຸມໃສ່ຕີລາຄາການພົວພັນຮ່ວມມືດ້ານເສດຖະກິດ, ຖືວ່ານີ້ແມ່ນເນື້ອໃນທີ່ສຳຄັນ ເຊິ່ງລັດຖະບານສອງປະເທດຕ້ອງຖືເປັນຈຸດໜັກ ເພື່ອຊຸກຍູ້ໃຫ້ຂະຫຍາຍຕົວທຽບເທົ່າກັບການພົວພັນດ້ານການເມືອງ ແລະຄວາມສາມາດບົ່ມຊ້ອນຂອງສອງຝ່າຍ.
ສ້າງບາດກ້າວບຸກທະລຸໃນການຮ່ວມມືດ້ານເສດຖະກິດຫວຽດນາມ - ຮາຍຕີ
ທ່ານນາຍົກລັດຖະມົນຕີ ຫງວຽນເຕິນຢຸງ ໄດ້ມີການພົບປະສົນທະນາກັບ ທ່ານມາຍເກີນ ມາຣແຕນລີ ປະທານາທິບໍດີ ຮາຍຕີ, ທ່ານຊີໂມນ ດີເອີເຊີນ ເດຊຣາດ ປະທານສະພາແຫ່ງຊາດ ຄວບໜ້າທີ່ປະທານສະພາສູງຮາຍຕີ, ທ່ານແຈັກເກີ ສຕີແວນເຊີນ ທີໂມລີໂອນ ຮອງປະທານສະພາແຫ່ງຊາດ ຄວບໜ້າທີ່ປະທານສະພາຕ່ຳຮາຍຕີ ແລະ ພົບປະປຶກສາຫາລືກັບທ່ານນາຍົກລັກຖະມົນຕີຮາຍຕີ ລໍແຣນ ຊານວາດໍ ລາມົດ.
ພາຍຫຼັງພິທີຕ້ອນຮັບ, ທ່ານນາຍົກລັດຖະມົນຕີ ຫງວຽນເຕິນຢຸງ ໄດ້ພົບປະສົນທະນາກັບທ່ານປະທານາທິບໍດີຮາຍຕີ ມາຍເກີນ ມາຣແຕນລີ, ສອງຝ່າຍໄດ້ເປັນເອກະພາບກັນສັງເກດວ່າ ຄຽງຂ້າງການປັບປຸງສາຍພົວພັນດ້ານການເມືອງ ຕ້ອງເຮັດໃຫ້ການພົວພັນດ້ານເສດຖະກິດ ວັດທະນະທຳຂະຫຍາຍຕົວເໝາະສົມກັບຄວາມສາມາດບົ່ມຊ້ອນ ແລະຄວາມມຸ່ງຫວັງຂອງທັງສອງຝ່າຍ.
ທ່ານນາຍົກລັດຖະມົນຕີ ຫງວຽນເຕິນຢຸງ ແລະ ທ່ານປະທານາທິບໍດີ ມາຍເກີນ ມາຣແຕນລີ ໄດ້ເປັນເອກະພາບກັນໃຫ້ທັດສະນະວ່າ ໃນສະພາບການສາກົນທີ່ມີການຜັນປ່ຽນຢ່າງໄວ ແລະສັບສົນປັດຈຸບັນນີ້, ສອງຝ່າຍຕ້ອງເພີ່ມທະວີການແລກປ່ຽນທາບທາມ ປະສານສົມທົບທັດສະນະກ່ຽວກັບບັນດາບັນຫາພາກພື້ນ ແລະສາກົນ, ຮ່ວມມືຢ່າງແໜ້ນແຟ້ນຢູ່ບັນດາເວທີປາໄສພະຫຸພາຄີ. ສອງປະເທດຈະຊ່ວຍເຫຼືອຊຶ່ງກັນແລະກັນ ໃນການຂະຫຍາຍສາຍພົວພັນຂອງຮາຍຕີກັບພາກພື້ນອາຊີຕາເວັນອອກສຽງໃຕ້ ແລະຂອງຫວຽດນາມກັບພາກພື້ນອາເມລິກາລາຕີນ - ກາຣີເບ.
ທ່ານນາຍົກລັດຖະມົນຕີ ຫງວຽນເຕິນຢຸງ ແລະ ທ່ານນາຍົກລັກຖະມົນຕີ ລໍແຣນ ຊານວາດໍ ລາມົດ ໄດ້ແລກປ່ຽນ ແລະເປັນເອກະພາບກັນ ກ່ຽວກັບບັນດາມາດຕະການເພື່ອແນໃສ່ຂະຫຍາຍກວ່າອີກ ການພົວພັນສອງຝ່າຍໃນເວລາທີ່ຈະມາເຖິງ ໂດຍຜ່ານການເພີ່ມທະວີແລກປ່ຽນຄະນະຜູ້ແທນຂັ້ນຕ່າງໆ ແລະ ການມີໜ້າຂອງອົງການທູດຢູ່ສອງປະເທດ; ຊຸກຍູ້ສ້າງຕັ້ງໂດຍໄວກົນໄກ ຄະນະກຳມະການປະສົມກ່ຽວກັບການຄ້າ ແລະການລົງທຶນ ລະຫວ່າງສອງປະເທດ; ຂະຫຍາຍແລະເປີດກວ້າງການຮ່ວມມື ໃນບັນດາຂົງເຂດທີ່ມີກຳລັງບົ່ມຊ້ອນຫຼາຍເຊັ່ນ ໂທລະຄົມມະນາຄົມ ກະສິກຳ ເພສັດຊະກຳ ຄວາມໝັ້ນຄົງດ້ານສະບຽງ ພະລັງງານ ການກໍ່ສ້າງ ການຄ້າ... ສອງຝ່າຍໃຫ້ຄຳໝັ້ນສັນຍາຈະສົ່ງເສີມ ແລະສ້າງເງື່ອນໄຂອຳນວຍຄວາມສະດວກດ້ານການພົວພັນຮ່ວມມືທຸລະກິດ ການລົງທຶນຂອງບັນດາອົງການຈັດຕັ້ງ ແລະວິສາຫະກິດຂອງສອງປະເທດ ບົນພື້ນຖານສະເໝີພາບ ແລະຕ່າງຝ່າຍຕ່າງໄດ້ຮັບຜົນປະໂຫບດ.
ໃນການຢ້ຽມຢາມປະເທດຮາຍຕີຢ່າງເປັນທາງການ, ທ່ານນາຍົກລັດຖະມົນຕີ ຫງວຽນເຕິນຢຸງ ແລະ ທ່ານນາຍົກລັກຖະມົນຕີຮາຍຕີ ລໍແຣນ ຊານວາດໍ ລາມົດ ໄດ້ເຊັນຖະແຫຼງການຮ່ວມຊັ້ນສູງຫວຽດນາມ - ຮາຍຕີ ແລະ ເປັນສັກຂີພະຍານພິທີລົງນາມໃນ ບົດບັນທຶກຊ່ວຍຈຳກ່ຽວກັບການຮ່ວມມືດ້ານພະລັງງານ ລະຫວ່າງສອງປະເທດ./.
ແຫຼ່ງຂ່າວຂອງ: TTXVN